Čislák, Viliam, minister zdravotníctva SR (2015-01-29):
Ďakujem pekne. Vážený pán predseda, vážené panie poslankyne, vážení páni poslanci, zákonom č. 363/2011 Z. z. o rozsahu a podmienkach úhrady liekov a zdravotníckych pomôcok a dietetických potravín na základe verejného zdravotného poistenia a o zmene a doplnení niektorých zákonov bola zavedená regulácia cien liekov na úrovni európskej referenčnej ceny, európskou referenčnou cenou liekov bola druhá najnižšia cena spomedzi úradne určených cien liekov iných členských štátov. Tento zákon nadobudol účinnosť 1. 12. 2011. Jeho navrhovateľom bolo Ministerstvo zdravotníctva Slovenskej republiky pod vedením ministra Uhliarika. Zákonom č. 460/2012 Z. z. bol tento zákon novelizovaný a bola novým spôsobom určená európska referenčná cena liekov. Táto novela zákona nadobudla účinnosť od 1. januára 2013 a európskou referenčnou cenou liekov je priemer troch najnižších cien spomedzi úradne určených cien liekov v iných členských štátoch. Týmto opatrením sa dosiahlo, že Slovenská republika má jedny z najnižších cien liekov v členských štátoch Európskej únie. Dôvodom na prijatie európskej referenčnej ceny bolo šetrenie výdavkov z verejného zdravotného poistenia, náklady na lieky predstavujú v Slovenskej republike 30 až 35 % z celkových výdavkov na zdravotníctvo. Výsledkom tohto opatrenia je, že ceny liekov v Slovenskej republike sú na úrovni priemeru troch najnižších cien liekov v členských štátoch Európskej únie, čím na jednotnom trhu Európskej únie sa stávajú atraktívnymi pre iných a hlavne pre vývoz do tých členských štátov Európskej únie, v ktorých je cena liekov výrazne vyššia. Ministerstvo zdravotníctva zákonom č. 459/2012 Z. z., ktorým sa mení a dopĺňa zákon č. 362/2011 Z. z. o liekoch a zdravotníckych pomôckach a o zmene a doplnení niektorých zákonov v znení zákona č. 244/2012 Z. z. a o zmene a doplnení niektorých zákonov, prijalo legislatívne opatrenie na monitorovanie vývozu liekov – § 19, písm. a). V prípade nedostatku liekov Ministerstvo zdravotníctva Slovenskej republiky úzko spolupracuje so Štátnym ústavom pre kontrolu liečiv, ktorý od zavedenia tohto legislatívneho opatrenia účinného od 2. januára 2013 vydal 295 rozhodnutí o zákaze vývozu liekov na 37 druhov liekov. Slovenská republika ako jediná zo štátov v rámci Európskej únie má zákonom ustanovenú možnosť zakázať vývoz liekov. Z toho dôvodu Európska komisia začala vyšetrovanie zavedenia monitorovania vývozu liekov prostredníctvom Európskej únie č. 5257/13 (Pilot). Európska komisia skúma, či ustanovenia § 19 písm. a) zákona č. 362/2011 Z. z. o liekoch a zdravotníckych pomôckach a o zmene a doplnení niektorých zákonov v znení neskorších predpisov, nie sú prekážkou pre voľný pohyb tovaru, ktorý obmedzuje vývozy liekov pri obchodovaní medzi členskými štátmi Európskej únie. Toto šetrenie Európska komisia uzavrela dňa 28. júna 2014 s tým, že uvedené opatrenia Slovenskej republiky nemôže akceptovať, a vyjadrila sa, že hodlá otvoriť voči Slovenskej republike konanie o porušení zmluvy o fungovaní Európskej únie. Ministerstvo zdravotníctva Slovenskej republiky požiadalo Európsku komisiu o bilaterálne rokovania, ktoré sa uskutočnili v septembri a v novembri v roku 2014, pričom najbližšie stretnutie sa uskutoční na Ministerstve zdravotníctva Slovenskej republiky dňa 5. februára 2015. Za nedostupnosťou liekov nemusí stále byť len reexport, pričom Ministerstvo zdravotníctva Slovenskej republiky doposiaľ začalo 59 správnych konaní voči držiteľom rozhodnutí o udelení 25 pokút v celkovej sume 250-tisíc eur za nedostupnosť liekov na slovenskom trhu. Prvoradým záujmom Ministerstva zdravotníctva Slovenskej republiky je zabezpečenie zdravotnej starostlivosti pre slovenských pacientov. Pripomíname, že reexport liekov nie je iba problémom Slovenskej republiky, s nedostatkom liekov zapríčinených reexportom zápasia viaceré členské štáty Európskej únie. Na záver by som chcel iba zdôrazniť, ako som už spomínal, že máme ako jediní zákon, ktorý z pohľadu Európskej únie toho času je skúmaný. A z ich pohľadu sa zdá, že zabraňuje voľnému obchodu s liekmi, v tomto prípade s tovarom liekov v Európe. Chcem len pripomenúť, že viacero krajín v Európe práve čaká, ako sa tá komunikácia s Európskou komisiou v tomto prípade skončí. Ako som už spomínal, 5. februára sú u nás, pričom debata bude pokračovať. Ďakujem pekne.